text: উঠে ছিল যৌন হয়রানির অভিযোগ, নিখোঁজ থাকার পর দেহ উদ্ধার! ধোঁয়াশায় সিওল পুলিশ | Puber Kalom
  উঠে ছিল যৌন হয়রানির অভিযোগ, নিখোঁজ থাকার পর দেহ উদ্ধার! ধোঁয়াশায় সিওল পুলিশ
  পুবের কলম ওয়েব ডেস্ক: দক্ষিণ কোরিয়ার রাজধানী সিওলের মেয়র পার্ক ওন সুন নিখোঁজ হওয়ার পরই হৈচৈ শুরু হয়ে গিয়েছিল। এরপর পুলিশ গোটা ঘটনার তদন্তে নামার সাত ঘণ্টা পর তার মরদেহ উদ্ধারে সক্ষম হয়। পুলিশ জানিয়েছে, বৃহস্পতিবার দিবাগত মধ্যরাতে উত্তর সিওলে মনোরম পাহাড়ি একটি রেস্তোরাঁর কাছে মরদেহটি খুঁজে পেয়েছে তারা। তবে তার মৃত্যুর কারণ সম্পর্কে কিছু জানা যায়নি। জানা যায়, পার্কের ব্যক্তিগত সচিবদের একজন বুধবার মেয়রের বিরুদ্ধে যৌন হয়রানির অভিযোগ দায়ের করেছেন।
  বৃহস্পতিবার সকাল সাড়ে ১০টার দিকে তিনি তার অফিসিয়াল বাসভবন থেকে বেরিয়ে যান। তারপর আর ফেরেননি। সন্ধ্যার দিকে তার মেয়ে থানায় অভিযোগ দায়ের করেন। পরবর্তীতে পুলিশ অনুসন্ধান চালিয়ে রাতে তার মৃতদেহ উদ্ধার করে। মেয়র নিঁখোজের পর ৬০০ পুলিশ ও উদ্ধারকর্মী তাকে খুঁজে পাওয়ার চেষ্টা করছিলেন। ওই পার্কে তার মোবাইলের সিগনাল পেয়ে সেখানে কুকুরসহ বিশাল বাহিনী নিয়ে তল্লাশি চলে। প্রায় এক কোটি জনসংখ্যার নগরের মেয়র হিসেবে পার্ক দক্ষিণ কোরিয়ার অন্যতম প্রভাবশালী রাজনীতিবিদ এবং করোনা ভাইরাস মহামারির প্রতিক্রিয়াতে ব্যাপক ইতিবাচক ভূমিকা পালন করেছিলেন। বিশিষ্ট মানবাধিকার কর্মী ও আইনজীবী পার্ক ২০১১ সাল থেকে সিওলের মেয়র ছিলেন, লিঙ্গ সমতার আন্দোলনের জন্য তিনি জনপ্রিয় ছিলেন।